K. Sárközy, poslankyňa: (2005-11-08):
Na prvý pohľad sa zdá, bude to dosť veľa pozmeňujúcich návrhov, treba povedať, že väčšie množstvo pozmeňujúcich návrhov som predložila aj vo výbore pre sociálne veci a bývanie, väčšina z nich bola aj prijatá, sú uvedené v spoločnej správe. Tieto pozmeňujúce návrhy vzišli už od pani ministerky, ona to už avizovala aj vtedy, keď vystupovala minule. A fakticky sme preložili aj prerokúvanie týchto bodov, pretože chcela sa na to bližšie pozrieť. Ja mám taký dojem, že tie pozmeňujúce návrhy, ktoré teraz predkladám so skupinou poslancov, robia tento zákon adresnejším, precíznejším. Napr. vychádzajú tu niektoré pozmeňujúce návrhy už z praxe, napr. rušíme príspevok na dochádzku za prácou. Keď sme si prezreli... (Hlasy z pléna.) No to je na sťahovanie, ale tak je to § 53. Teda takto sa to uvádza v zákone. A keď sme si prečítali odôvodnenie, tak sme zistili, že fakticky 51 ľudí využilo len túto službu. Takže myslím si, že určite oveľa viac ľudí sa tým zaoberalo na úradoch. Takže to sú veci, ktoré bolo treba zmeniť. A tieto zmeny priniesla prax. Tak dovoľte mi predložiť pozmeňujúce návrhy. Po prvé. Za novelizačný bod 7 sa vkladajú nové novelizačné body 8 až 10, ktoré znejú: V bode 8 znie § 7 vrátane nadpisu Záujemca o zamestnanie: „Záujemca o zamestnanie na účely tohto zákona je občan, ktorý si hľadá iné zamestnanie alebo ktorý má záujem o poskytovanie odborných poradenských služieb a služieb vzdelávania a prípravy pre trh práce a nie je uchádzačom o zamestnanie.“ Bod 9. V § 8 ods. 1 písmeno c) znie: „c) občan vedený v evidencii uchádzačov o zamestnanie najmenej 12 mesiacov z predchádzajúcich 16 mesiacov (ďalej len „dlhodobo nezamestnaný občan“)“. Bod 10. V § 8 ods. 1 písmeno e) znie: „e) občan, ktorý je rodič alebo osoba podľa osobitného predpisu starajúca sa o tri a viac detí alebo osamelý občan starajúci sa o dieťa“. Po druhé. Za novelizačný bod 13 sa vkladajú nové novelizačné body 14 a 15, ktoré znejú: Bod 14. V § 19 ods. 6 sa za slová „posudkovú činnosť“ vkladá čiarka a slová „ak tento zákon neustanovuje inak“. Bod 15. V § 19 ods. 11 sa na konci pripája táto veta: „Kontrolu dodržiavania liečebného režimu dočasne pracovne neschopného uchádzača o zamestnanie môže okrem posudkového lekára vykonávať aj zamestnanec úradu.“ Po tretie. V novelizačnom bode 17 v § 26 ods. 1 vo štvrtej vete sa slovo „úrad“ nahrádza slovom „ústredie“. Po štvrté. V novelizačnom bode 21 v § 29 ods. 4 vo štvrtej vete sa slovo „úrad“ nahrádza slovom „ústredie“. Po piate. Za novelizačný bod 25 sa vkladá nový novelizačný bod 26, ktorý znie: „§ 32 sa dopĺňa odsekmi 11 a 12, ktoré znejú: Odsek 11: „Cestovnými výdavkami podľa ods. 10 písm. d) sa rozumie cestovné hromadnými dopravnými prostriedkami z miesta trvalého pobytu alebo z miesta prechodného pobytu do miesta konania vstupného pohovoru alebo výberového konania a späť.“ Odsek 12: „Náhrada časti cestovných výdavkov podľa ods. 10 písm. d) sa poskytuje na základe písomnej žiadosti uchádzača o zamestnanie, ku ktorej je potrebné priložiť potvrdenie účasti na vstupnom pohovore alebo výberovom konaní. Písomnú žiadosť o náhradu časti cestovných výdavkov predkladá uchádzač o zamestnanie najneskôr do 10 pracovných dní po ukončení mesiaca, v ktorom vznikol nárok na poskytnutie príspevku na náhradu časti cestovných výdavkov.“.“ Po šieste. V novelizačnom bode 26 v § 34 ods. 9 písm. d) 1. bod znie: „1. vzdelávaní a prípravy pre trh práce, ktoré mu zabezpečil úrad alebo ktoré si zabezpečil sám“. Po siedme. Za novelizačný bod 28 sa vkladá nový novelizačný bod 29, ktorý znie: „V § 36 ods. 1 písmeno m) znie: „m) požiada o vyradenie z evidencie uchádzačov o zamestnanie z dôvodu 1. požiadania o predčasný starobný dôchodok podľa osobitného predpisu, 2. starostlivosti o dieťa do 10 rokov veku a 3. preukázanej osobnej starostlivosti o blízku osobu, ktorá je bezvládna“.“ Po ôsme. Novelizačný bod 34 znie: „V § 36 odsek 7 znie: „Potvrdenie o dočasnej pracovnej neschopnosti je ospravedlnením uchádzača o zamestnanie, ktorý sa nedostavil na úrad alebo na miesto určené úradom na účely podľa § 34 ods. 9 a 10, ak uchádzač o zamestnanie oznámil úradu začiatok a skončenie dočasnej pracovnej neschopnosti do troch pracovných dní a ak dočasná pracovná neschopnosť v tom čase trvala.“.“ Po deviate. Za novelizačný bod 35 sa vkladá nový novelizačný bod 36, ktorý znie: „V § 43 ods. 1 sa za slovo „zamestnanie“ vkladajú slová „o záujemcovi o zamestnanie“.“ Po desiate. Novelizačný bod 37 znie: „V § 43 ods. 6 druhá veta znie: „Individuálny akčný plán vypracúva, vyhodnocuje a aktualizuje uchádzač o zamestnanie v úzkej súčinnosti s odborným poradcom.“.“ Po jedenáste. Novelizačný bod 41 znie: „V § 43 sa za odsek 9 vkladajú nové odseky 10 a 11, ktoré znejú: Odsek 10: „Ak poskytovanie odborných poradenských služieb, ktoré trvajú dlhšie ako tri dni, zabezpečuje uchádzačovi o zamestnanie a záujemcovi o zamestnanie úrad sám, alebo úrad zabezpečuje poskytovanie odborných poradenských služieb uchádzačovi o zamestnanie a záujemcovi o zamestnanie prostredníctvom dodávateľa odborných poradenských služieb podľa odseku 9, uhrádza mu výdavky na stravovanie, ubytovanie a výdavky na cestovné z miesta trvalého pobytu alebo prechodného pobytu do miesta poskytovania odborných poradenských služieb a späť podľa osobitného predpisu. Úhradu, podľa prvej vety môže uchádzačovi o zamestnanie poskytnúť aj dodávateľ odborných poradenských služieb, ak je to súčasťou dohody podľa odseku 12.“ Odsek 11: „Úrad poskytuje príspevok na služby pre rodinu s deťmi podľa § 46 ods. 11 uchádzačovi o zamestnanie a záujemcovi o zamestnanie, ktorí sa zúčastňujú na aktivitách v rámci odborných poradenských služieb a ktorí sú rodičmi starajúcimi sa o dieťa pred začatím povinnej školskej dochádzky alebo osobami podľa osobitného predpisu45), ktoré sa starajú o dieťa pred začatím povinnej školskej dochádzky, ak o tento príspevok požiadajú písomne.“.“ Doterajšie odseky 10 a 11 sa označujú ako odseky 12 a 13. Poznámka pod čiarou k odkazu 45 znie: „45) Napr. zákon č. 36/2005 Z. z. o rodine a o zmene a doplnení niektorých zákonov, zákon č. 195/1998 Z. z. o sociálnej pomoci v znení neskorších predpisov.“ Po dvanáste. Za novelizačný bod 41 sa vkladá nový novelizačný bod 42, ktorý znie: „V § 44 ods. 1 sa na konci prvej vety bodka nahrádza čiarkou a pripájajú sa tieto slová: „najmä vzdelávacími aktivitami zameranými na dokončenie vzdelania na základnej škole alebo štúdia na strednej škole za účelom získania dokladu o ukončení vzdelania na základnej škole alebo štúdia na strednej škole v poslednom ročníku príslušnej školy na základe projektov a programov podľa § 46 ods. 3 na vzdelávanie a prípravu na konkrétne pracovné miesto na základe prísľubu zamestnávateľa na prijatie do zamestnania a na vzdelávanie a prípravu na začatie prevádzkovania alebo vykonávania samostatnej zárobkovej činnosti“.“ Po trináste. Za novelizačný bod 42 sa vkladá nový novelizačný bod 43, ktorý znie: „V § 44 ods. 3 sa vypúšťa písmeno b).“ Doterajšie písmená c) až e) sa označujú ako písmená b) až d). Po štrnáste. V novelizačnom bode 43 v § 46 ods. 1 sa za slová „pre trh práce“ vkladajú slová „vzdelávacími aktivitami podľa § 44 ods. 1 prvej vety“. Po pätnáste. V novelizačnom bode 43 v § 46 ods. 6 sa 50 % nahrádza 100 %. Po šestnáste. Za novelizačný bod 44 sa vkladajú nové novelizačné body 45 a 46, ktoré znejú: Bod 45. V § 47 sa za odsek 8 vkladajú nové odseky 9 a 10, ktoré znejú: Odsek 9: „Ak  zamestnávateľovi poskytne úrad príspevok podľa odseku 5 vo výške viac ako 50 % oprávnených nákladov a celková suma poskytnutého príspevku je 1 mil. korún a viac, je zamestnávateľ povinný na výber dodávateľa služby vzdelávania a prípravy pre trh práce svojich zamestnancov použiť postupy podľa osobitného predpisu.“ Odsek 10: „Postup podľa odsekov 8 a 9 sa uplatňuje aj na výber dodávateľa služby vzdelávania a prípravy pre trh práce zamestnancov zamestnávateľa, ktorý získa príspevky na vzdelávanie zamestnancov prijatých na vytvorené nové pracovné miesta v rámci poskytnutej individuálnej štátnej pomoci investorovi podľa § 54 ods. 2 písm. e).“ Doterajší odsek 9 sa označuje ako odsek 11. Bod 46. V § 47 odsek 11 znie: „Zamestnávateľ môže zabezpečiť vzdelávanie a prípravu pre trh práce zamestnanca sám alebo prostredníctvom dodávateľa služby vzdelávania a prípravy pre trh práce s výnimkou podľa odsekov 8 až 10.“ Po sedemnáste. V novelizačnom bode 46 v § 50 ods. 1 druhá veta znie: „Príspevok sa poskytuje mesačne do výšky 100 % z celkovej ceny práce jedného znevýhodneného uchádzača o zamestnanie prijatého na vytvorené pracovné miesto, najviac vo výške celkovej ceny práce vypočítanej z priemernej hrubej mesačnej mzdy zamestnanca v hospodárstve Slovenskej republiky za predchádzajúci kalendárny rok.“ Po osemnáste. V novelizačnom bode 55 znie § 53 vrátane nadpisu Príspevok na dochádzku za prácou: Odsek 1: „Príspevok na dochádzku za prácou (ďalej len „príspevok na dochádzku“) poskytuje úrad mesačne na úhradu časti cestovných výdavkov na dochádzku z miesta trvalého pobytu alebo z miesta prechodného pobytu zamestnanca do miesta výkonu zamestnania uvedeného v pracovnej zmluve a späť alebo na úhradu časti cestovných výdavkov na dochádzku z miesta trvalého pobytu alebo z miesta prechodného pobytu občana do miesta prevádzkovania alebo vykonávania samostatnej zárobkovej činnosti a späť. 1. Príspevok na dochádzku sa poskytuje občanovi, ktorý bol znevýhodneným uchádzačom o zamestnanie podľa § 8 ods. 1 písm. a), b), d) až i) vedeným v evidencii uchádzačov o zamestnanie najmenej 6 mesiacov alebo ktorý bol znevýhodneným uchádzačom o zamestnanie podľa § 8 ods. 1 písm. c), ak boli vyradení z evidencie uchádzačov o zamestnanie z dôvodu podľa § 36 ods. 1 písm. a) alebo b) a ak o tento príspevok požiadajú písomne. O príspevok na dochádzku môže občan požiadať najneskôr do 6 mesiacov od nástupu do zamestnania alebo od začiatku prevádzkovania alebo vykonávania samostatnej zárobkovej činnosti.“ Odsek 2: „Príspevok na dochádzku sa poskytuje občanom podľa odseku 1 v dĺžke zodpovedajúcej obdobiu jeho ostatného vedenia v evidencii uchádzačov o zamestnanie, najviac však až počas 12 mesiacov od jeho nástupu do zamestnania alebo od začatia prevádzkovania alebo vykonávania samostatnej zárobkovej činnosti. Príspevok na dochádzku sa občanovi podľa odseku 1 opätovne poskytuje po uplynutí 2 rokov od nástupu do ostatného zamestnania alebo od ostatného začatia prevádzkovania alebo vykonávania samostatnej zárobkovej činnosti. Výška príspevku na dochádzku je najviac 2 000 korún mesačne v závislosti od vzdialenosti miesta výkonu zamestnania alebo miesta prevádzkovania alebo vykonávania samostatnej zárobkovej činnosti od miesta trvalého pobytu alebo od miesta prechodného pobytu zamestnanca alebo samostatne zárobkovo činnej osoby. Príspevok na dochádzku poskytuje úrad do 30 kalendárnych dní od preukázania trvania zamestnania alebo preukázania trvania prevádzkovania alebo vykonávania samostatnej zárobkovej činnosti.“ Po devätnáste. Za novelizačný bod 55 sa vkladá nový novelizačný bod 56, ktorý znie: „V § 54 ods. 2 písmeno e) znie: „e) individuálna štátna pomoc investorovi schválená vládou Slovenskej republiky alebo Európskou komisiou na základe žiadosti o poskytnutie štátnej pomoci podľa osobitných predpisov59a) formou príspevku na vytvorenie nového pracovného miesta a príspevku na vzdelávanie zamestnanca prijatého na vytvorené nové pracovné miesto poskytovaných ústredím spôsobom a za podmienok ustanovených v zmluve uzatvorenej medzi ústredím a prijímateľom individuálnej štátnej pomoci“.“ Poznámka pod čiarou k odkazu 59a znie: „59a) Zákon č. 231/1999 Z. z. v znení neskorších predpisov, nariadenie Rady č. 659/1999 zo dňa 22. 3. 1999, ktorým sa ustanovujú podrobné pravidlá uplatňovania čl. 93 Zmluvy o založení Európskeho spoločenstva.“ Po dvadsiate. V novelizačnom bode 57 v § 58 ods. 6 vo štvrtej vete sa slovo „úrad“ nahrádza slovom „ústredie“. Po dvadsiate prvé. Za novelizačný bod 58 sa vkladá nový novelizačný bod 59, ktorý znie: „V § 58 ods. 9 v úvodnej vete sa slová „odseku 7“ nahrádzajú slovami „odseku 8“.“ Po dvadsiate druhé. Za novelizačný bod 62 sa vkladá nový novelizačný bod 63, ktorý znie: „§ 63 sa dopĺňa odsekom 5, ktorý znie: „Zamestnávateľ preukazuje plnenie povinného podielu počtu občanov so zdravotným postihnutím podľa § 9 ods. 1 písm. a) na celkovom počte svojich zamestnancov za predchádzajúci kalendárny rok do 31. marca nasledujúceho kalendárneho roka na tlačive predpísanom ústredím.“.“ Po dvadsiate tretie. Za novelizačný bod 70 sa vkladá nový novelizačný bod 71, ktorý znie: „V § 69 ods. 2 písmeno c) znie: „c) výšku príspevku a dĺžku poskytovania príspevku v závislosti od príslušnosti okresu, v ktorom sa vytvorí pracovné miesto, k typu regiónu oprávneného na poskytovanie štátnej pomoci, od právnej formy a predmetu činnosti zamestnávať a ďalšie podrobnosti podľa § 50“.“ Po dvadsiate štvrté. Za novelizačný bod 71 sa vkladá nový novelizačný bod 72, ktorý znie: „V § 69 ods. 2 písmeno f) znie: „f) výšku príspevku v závislosti od príslušnosti okresu, v ktorom sa zriaďuje chránená dielňa alebo chránené pracovisko, k typu regiónu oprávneného na poskytovanie štátnej pomoci podľa osobitného predpisu, od právnej formy a predmetu činnosti zamestnávateľa a ďalšie podrobnosti poskytovania príspevku na zriadenie chránenej dielne alebo chráneného pracoviska podľa § 56“.“ Po dvadsiate piate. V novelizačnom bode 77 v § 72 ods. 1 v druhej vete sa za slová „§ 50“ vkladajú slová „§ 54“. Po dvadsiate šieste. V novelizačnom bode 78 sa § 72 dopĺňa odsekom 7, ktorý znie: „Na účely realizácie projektov podľa § 54 sa za občana so zdravotným postihnutím podľa § 9 ods. 1 písm. a) považuje občan, ktorý po opätovnom posúdení dlhodobo nepriaznivého zdravotného stavu alebo po preskúmaní trvania invalidity na nárok na invalidný dôchodok podľa osobitného predpisu prestal byť občanom so zdravotným postihnutím podľa § 9 ods. 1 písm. a) najdlhšie do 3 rokov odo dňa nadobudnutia právoplatnosti rozhodnutia Sociálnej poisťovne alebo najdlhšie do 3 rokov od vydania posudku, ktorým bola občanovi priznaná miera poklesu schopnosti vykonávať zárobkovú činnosť 40 % a menej.“ Doterajšie odseky 7 až 16 sa označujú ako odseky 8 až 17. Po dvadsiate siedme. V novelizačnom bode 79 sa § 72a dopĺňa odsekom 4, ktorý znie: „Odborný poradca, ktorý do 31. decembra 2005 vykonával odbornú poradenskú činnosť podľa predpisov platných do 31. decembra 2005 a nespĺňa podmienku dosiahnutia vysokoškolského vzdelania druhého stupňa podľa § 43 ods. 3, môže uvedenú činnosť vykonávať najdlhšie do 31. decembra 2009 a ak začal do 31. decembra 2009 štúdium, ktorého absolvovaním získa vysokoškolské vzdelanie druhého stupňa až do ukončenia tohto štúdia, najdlhšie do 31. decembra 2012.“ V súvislosti s navrhovanými zmenami je potrebné vykonať prečíslovanie novelizačných bodov. Teraz odôvodnenie k bodu 1, k § 7. Navrhuje sa rozšírenie definície záujemcu o zamestnanie v súvislosti s navrhnutými zmenami, sú to v § 43 odborné poradenské služby a v § 46   vzdelávanie a príprava pre trh práce. V § 8 ods. 1 písm. c) a e) navrhuje sa upresniť definície o dlhodobo nezamestnaného uchádzača o zamestnanie podľa požiadaviek aplikačnej praxe. Zároveň sa navrhuje rozšíriť znevýhodnených uchádzačov o zamestnanie o rodičov s viacerými deťmi na účely zvýšenia pomoci viacdetným rodinám v rámci aktívnej politiky trhu práce. K bodu 2. Navrhuje sa vytvoriť podmienky, aby kontrolu dodržiavania liečebného režimu uchádzačov o zamestnanie mohli okrem posudkových lekárov vykonávať aj iní zamestnanci úradu práce, sociálnych vecí a rodiny. Ja viem, že toto treba vyriešiť, ale ja mám s tým etický problém, pretože podľa mňa liečebný režim nemôže vykonávať okrem posudkového lekára zamestnanec úradu, pretože potom to už nie je liečebný režim, takže tento bod prosím vyňať na osobitné hlasovanie. K bodom 3, 4 a 19. To sú legislatívnotechnické upresnenia textu. K bodu 5. Navrhuje sa upresniť podmienky na priznávanie nároku na úhradu časti cestovných náhrad uchádzačovi o zamestnanie súvisiacich s hľadaním zamestnania, s podmienkami na priznávanie nároku na úhradu časti cestovných náhrad podľa § 43 ods. 8 za účasť na aktivitách v rámci odborných poradenských služieb. Návrh sleduje aj zabezpečenie rovnakého prístupu uchádzačom o zamestnanie zo strany všetkých úradov práce, sociálnych vecí a rodiny pri poskytovaní náhrad cestovného. Zároveň sa navrhuje určiť lehotu na predkladanie žiadostí o preplatenie náhrady časti cestovných výdavkov uchádzačmi o zamestnanie, ktoré súvisia s hľadaním zamestnania. Navrhnutá lehota je rovnaká ako lehota, ktorú určuje zákon č. 283/2002 Z. z. o cestovných náhradách zamestnancovi na predloženie dokladov potrebných na vyúčtovanie pracovnej cesty. K bodu 6. Navrhuje sa rozšíriť mesačnú periodicitu návštev na úrade práce, sociálnych vecí a rodiny aj na uchádzača o zamestnanie, ktorý si sám zabezpečí vzdelávanie a prípravu pre trh práce. Zámerom návrhu je motivovať a oceňovať iniciatívu nezamestnaných pri riešení zlepšenia svojho postavenia na trhu práce vlastnými silami. K bodu 7. Návrh sleduje vytvorenie podmienok, aby uchádzač o zamestnanie, ktorý požiadal o vyradenie z evidencie uchádzačov o zamestnanie z takých objektívnych dôvodov, akými sú starostlivosť o dieťa alebo starostlivosť o blízku bezvládnu osobu, mohol byť v prípade opätovného požiadania o zaradenie, o evidenciu úradom práce, sociálnych vecí a rodiny po skončení tejto starostlivosti znovu zaradený do evidencie uchádzačov o zamestnanie v deň podania žiadosti o zaradenie do tejto evidencie, aby jeho predchádzajúce vyradenie z evidencie uchádzačov o zamestnanie nebolo posudzované ako sankčné. K bodu 8. Navrhuje sa doplniť ustanovenie § 36 ods. 7 o lehotu, v ktorej je uchádzač o zamestnanie povinný oznámiť úradu práce, sociálnych vecí a rodiny tak začiatok, ako aj ukončenie trvania dočasnej pracovnej neschopnosti. K bodu 9. Navrhuje sa rozšíriť povinnosti úradu práce, sociálnych vecí a rodiny o poskytovanie odborných poradenských služieb aj záujemcom o zamestnanie. K bodu 10. Navrhuje sa upresniť znenie druhej vety v § 43 ods. 6 tak, aby bola povinnosť aktualizovať individuálny akčný plán na podporu pracovného uplatnenia uchádzača o zamestnanie len vtedy, ak túto aktualizáciu bude iniciovať uchádzač o zamestnanie alebo jeho odborný poradca. K bodu 11. Návrh sleduje doplnenie znenia § 43 ods. 10 tak, aby nárok na úhradu cestovného, ubytovania a stravného mali aj tí uchádzači o zamestnanie a záujemcovia o zamestnanie, ktorým poskytuje odborné poradenské služby sám úrad práce, sociálnych vecí a rodiny, a to v prípade, ak aktivity odborného poradenstva poskytované samotným úradom práce, sociálnych vecí a rodiny trvajú dlhšie ako tri dni. Navrhnuté doplnenie § 43 ods. 10 vytvára v zásade podmienky pre rovnaké plnenia, ako sú v prípade poskytovania odborných poradenských služieb dodávateľsky. Navrhnuté doplnenie § 43 ods. 11 o záujemcu o zamestnanie súvisí s navrhnutým rozšírením definície záujemcu o zamestnanie v § 7 a s navrhnutým doplnením § 43 ods. 1 o záujemcu o zamestnanie. K bodom 12 až 14. Navrhuje sa určiť druhy vzdelávacích aktivít, na ktoré sa bude prioritne poskytovať príspevok na vzdelávanie a prípravu pre trh práce uchádzačov o zamestnanie a záujemcov o zamestnanie. S navrhovanou právnou úpravou súvisia legislatívnotechnické úpravy v § 44 ods. 3 a v § 46 ods. 1. K bodu 15. Navrhuje sa zvýšiť maximálnu výšku príspevku na vzdelávanie a prípravu pre trh práce záujemcov o zamestnanie. Cieľom je motivovať záujemcov o zamestnanie, zlepšiť u nich možnosť zamestnať sa. K bodu 16. Navrhuje sa zvýšiť transparentnosť pri výbere dodávateľa služby vzdelávania zamestnancov zamestnávateľom, ktorý získal príspevok na vzdelávanie svojich zamestnancov vo výške viac ako 50 % upravených nákladov zo zdrojov Európskeho sociálneho fondu a štátneho rozpočtu. Zavedenie povinnosti uplatňovať navrhnutý režim sa navrhuje aj pre investorov, ktorí získali príspevky na vzdelávanie svojich zamestnancov vo výške oprávnených nákladov v rámci individuálnej štátnej pomoci podľa § 54 ods. 2 písm. e). Návrhom sa zároveň zabezpečuje prepojenie § 47 na nový zákon o verejnom obstarávaní, ktorý má nadobudnúť účinnosť 1. januára 2006, a zvýšenie efektívnosti použitia finančných prostriedkov na tento účel. Zároveň sa navrhuje vytvoriť podmienka, aby tí zamestnávatelia, ktorým je poskytnutý príspevok na vzdelávanie a prípravu pre trh práce ich zamestnancov najviac vo výške o 50 % oprávnených nákladov, ktorí majú vlastné vzdelávacie zariadenia, mohli svojich zamestnancov v týchto zariadeniach vzdelávať aj sami. K bodu 17. Návrh umožní eliminovať špekulačné nadsadzovanie mzdy pre znevýhodneného uchádzača o zamestnanie na výpočet jeho celkovej ceny práce na účely rokovania s úradom práce, sociálnych vecí a rodiny o dohode o poskytnutí príspevku zamestnávateľovi podľa § 50, ktorý prijme do pracovného pomeru znevýhodneného uchádzača o zamestnanie. Poznatky o takýchto špekuláciách vyplynuli z doterajšej aplikačnej praxe úradov práce, sociálnych vecí a rodiny. Schválenie návrhu umožní znížiť technicko-administratívnu náročnosť pri vybavovaní žiadosti o tento príspevok. K bodu 18. Navrhuje sa z § 53 vypustiť príspevok na sťahovanie za prácou z dôvodu nízkeho doterajšieho záujmu o tento príspevok a vysokej administratívnej náročnosti súvisiacej s jeho poskytovaním. K bodu 19. Navrhuje sa zosúladiť znenie tohto zákona so zákonom o štátnej pomoci, s príslušným nariadením Európskej komisie a s mnohými pravidlami na poskytovanie individuálnej štátnej pomoci investorom, ktoré schválila vláda Slovenskej republiky koncom októbra 2005. K bodu 21. Ide o legislatívnotechnickú úpravu. K bodu 22. Návrh sleduje odstránenie problému aplikačnej praxe, keď zamestnávatelia odmietajú preukazovať písomne úradu práce, sociálnych vecí a rodiny dodržiavanie povinnosti zamestnávať povinný podiel počtu zamestnancov so zdravotným postihnutím podľa § 9 ods. 1 písm. a) s odôvodnením, že im zákon túto povinnosť neukladá. K bodom 23 a 24. Úpravou splnomocňovacích ustanovení sa vytvára právny rámec na diferencovanie výšky príspevkov poskytovaných zamestnávateľom podľa § 50 a § 56 vo vykonávacom predpise v závislosti od právnej formy a predmetu činnosti zamestnávateľa, ktorým uvedené príspevky boli poskytnuté. K bodom 25 a 26. Navrhuje sa doplniť prechodné ustanovenie v § 72 o možnosť poskytovať príspevky na realizáciu projektov podľa § 54 a na podporu zamestnania tých občanov, ktorí po preskúmaní trvania invalidity na účely ďalšieho nároku na invalidný dôchodok prestali byť občanmi so zdravotným postihnutím podľa § 9 ods. 1 písm. a), a to najdlhšie do 3 rokov odo dňa nadobudnutia právoplatnosti rozhodnutia Sociálnej poisťovne alebo najdlhšie do 3 rokov od vydania posudku, ktorým bola občanovi priznaná miera poklesu schopnosti vykonávať zárobkovú činnosť o 40 % a menej. A naposledy, k bodu 27. Navrhuje sa, aby odborný poradca, ktorý vykonáva odbornú poradenskú činnosť podľa právnych predpisov platných do 31. decembra 2005 a nespĺňa kvalifikačný predpoklad vysokoškolského vzdelania druhého stupňa, mal možnosť doplniť si navrhnutý kvalifikačný predpoklad najneskôr do 31. decembra 2012. To boli zdôvodnenia k tým pozmeňujúcim návrhom, ktoré som podala. Vážené kolegyne, kolegovia, prosím vás o podporu týchto pozmeňujúcich návrhov. Musím nakoniec ešte dodať, že so spravodajkyňou a s niektorými poslancami sme sa stretli na výbore pre sociálne veci a bývanie s legislatívcami z odboru ministerstva práce, sociálnych vecí a rodiny, prešli sme všetky tieto pozmeňujúce návrhy, preto sme si to potom dovolili so skupinou poslancov predložiť. A prosím o vašu pozitívnu podporu. Ďakujem za pozornosť.